‘માધવી ગુજરી ગઈ છે. અખબારમાં તેનો ફોટો છે, તેના બેસણાની જાહેરાત સાથે…’ હાથમાં રહેલા છાપાની આડશ પાછળથી પ્રિયાએ શ્યામલના ભાવવિહીન શબ્દો સાંભળ્યા. તેણે પોતાના હાથ માંહેનું છાપું બંધ કરી શ્યામલ તરફ જોયું. શ્યામલ જાણે કે કાંઈ જ ન બન્યું હોય તેમ બહુ જ શાંતિથી પોતાના હાથમાં રહેલી અખબારી પૂર્તિ વાંચી રહ્યો હતો. પ્રિયા આઘાતસભર નજરથી શ્યામલ તરફ તાકી જ રહી. માધવી હવે આ દુનિયામાં નથી રહી એ વાત તેણે પ્રિયાને એવી રીતે સંભળાવી જાણે કે શ્રીનગરમાં કોઈ આંતકવાદી પોલીસના હાથે ઠાર મરાયો હોય…! મરનાર પ્રત્યે કોઈ ભાવના, કોઈ જ અનુકંપા વગર…!